নাসি কুনিং

***নাসি কুনিং*** (আক্ষরিক অর্থে "হলুদ ভাত"; ), যাকে কখনও কখনও ***নাসি কুনিট*** (আক্ষরিক অর্থে "হলুদ ভাত" ; ) বলা হয়, এটি একটি সুগন্ধি ইন্দোনেশীয় ভাতের পদ। এটি নারকেলের দুধ এবং হলুদ দিয়ে রান্না করা হয়। হলুদের ব্যবহারের কারণেই এর নাম হয়েছে *নাসি কুনিং* বা হলুদ ভাত। এই খাবারটি পার্শ্ববর্তী দেশ মালয়েশিয়া, ব্রুনাই, সিঙ্গাপুর এবং অস্ট্রেলিয়ার কোকোস দ্বীপেও পাওয়া যায়।

শুভ ভাগ্য এবং মাঙ্গলিক অর্থের প্রতীক হিসেবে গণ্য হওয়ায় *নাসি কুনিং* প্রায়ই বিভিন্ন উৎসবের বিশেষ পদ হিসেবে পরিবেশন করা হয়; যেমন— সামাজিক অনুষ্ঠান, ধর্মীয় আচার, জন্মদিন, বিয়ে, বিবাহবার্ষিকী এবং স্বাধীনতা দিবস উদযাপনে এটি ব্যবহৃত হয়। তা সত্ত্বেও, এটি ইন্দোনেশিয়ায় সকালের নাস্তা হিসেবেও অত্যন্ত জনপ্রিয়।

ফিলিপাইনের মিনদানাও অঞ্চলে, বিশেষ করে মারানাও জনগোষ্ঠীর মধ্যে এই খাবারের একটি সংশ্লিষ্ট রূপ রয়েছে, যা *[[কুনিং]]* নামে পরিচিত। ইন্দোনেশীয় সংস্করণের মতো এতেও প্রধান উপকরণ হিসেবে হলুদ ব্যবহার করা হয়, তবে এতে লেমনগ্রাস যোগ করা হয় এবং নারকেলের দুধ ব্যবহার করা হয় না। শ্রীলঙ্কার রন্ধনশৈলীতেও (শ্রীলঙ্কান রন্ধনশৈলী) *কাহা বুথ* (এবং *[[lamprais|লাম্পরাইস]]*) নামে একটি সদৃশ খাবার পাওয়া যায়, যা ইন্দোনেশীয় এবং শ্রীলঙ্কান উভয় প্রভাবের সংমিশ্রণে তৈরি।

## ইতিহাস এবং উৎপত্তি

*নাসি কুনিং*-এর উৎপত্তি প্রাচীন জাভা এবং বালির রন্ধন ঐতিহ্যে খুঁজে পাওয়া যায়। জাভাতে ১৩শ শতাব্দীর দিকে মাজাপাহিত আমলে এই খাবারের প্রাচীনতম রেকর্ড পাওয়া যায়। *নাসি কুনিং* প্রথমত জাভানিজ অভিজাতদের ধর্মীয় অনুষ্ঠান, ঐতিহ্যবাহী আচার বা বিয়েতে বিশেষ খাবার হিসেবে পরিবেশন করা হতো। শুরুতে এই খাবারটি শুধুমাত্র নির্দিষ্ট সময়ে উচ্চবংশীয় এবং বিশিষ্ট ব্যক্তিদের জন্যই তৈরি করা হতো।

জাভানিজ ঐতিহ্যে হলুদ রঙ সম্পদ এবং সমৃদ্ধির প্রতীক। কারণ একে সম্পদের প্রতীক স্বর্ণমুদ্রা এবং ফসল কাটার উপযোগী পাকা ধানের রঙের সাথে তুলনা করা হয়। হিন্দু প্রধান ইন্দোনেশীয় দ্বীপ বালি-তে এর তাৎপর্য কিছুটা ভিন্ন; সেখানে হলুদ রঙ মহাদেব বা শিবের পবিত্র রূপের প্রতীক। এই কারণে বালি-র হিন্দু সম্প্রদায়ের কুনিংগান দিবস উদযাপনে হলুদ রঙের প্রাধান্য খুব বেশি দেখা যায়।

১৯শ শতাব্দীর জাভানিজ সাহিত্য *[[Serat Centhini|সেরাত চেন্টিনি]]*-তে *নাসি কুনিং*-এর কথা 'সেগা পুনার' বা 'সেগা উদুক পুনার' হিসেবে উল্লেখ করা হয়েছে। এটি আসলে নারকেলের দুধে রান্না করা ভাতেরই (*[[nasi uduk|সেগা উদুক]]*) একটি প্রকার, তবে এতে হলুদ যোগ করার ফলে রঙটি হলুদাভ হয়ে যায়। জাভানিজ ভাষায় 'পুনার' শব্দটি 'কুনিং'-এর প্রতিশব্দ, যার অর্থ হলো "হলুদ"।

জাভানিজ সংস্কৃতিতে কৃতজ্ঞতা প্রকাশ এবং আশীর্বাদ প্রার্থনার মাধ্যম হিসেবে প্রায়ই *নাসি কুনিং* পরিবেশন করা হয়। এই খাবারের মাধ্যমে পরিবার বা সম্প্রদায়ের সুস্বাস্থ্য, সমৃদ্ধি এবং সৌভাগ্যের জন্য প্রার্থনা করা হয়। জাভানিজ 'সেলামাতান' আচারে শঙ্কু আকৃতির *[[tumpeng|তুমপেং]]* নাসি কুনিং অপরিহার্য, বিশেষ করে ঐতিহ্যবাহী *[[Kejawen|কেজাওয়েন]]* সম্প্রদায়ের মধ্যে এটি নৈবেদ্য হিসেবে বা দলগত ভোজ হিসেবে ব্যবহৃত হয়।

## সাংস্কৃতিক গুরুত্ব

*নাসি কুনিং*-কে প্রায়ই "ইন্দোনেশীয় হলুদ ভাত" বলা হয়, যদিও পার্শ্ববর্তী দেশগুলোতেও এটি পরিবেশন করা হয়, যেমন মালয়েশিয়ায় *নাসি কুনিট* এবং ফিলিপাইনে *কুনিং* নামে। এই হলুদ ভাতের পদটি এই অঞ্চলের বিভিন্ন সংস্কৃতিতে বিশেষ গুরুত্ব বহন করে এবং একে শুভ খাবার হিসেবে গণ্য করা হয় যা বিভিন্ন আচার এবং উদযাপনে আবশ্যক।

ইন্দোনেশীয় সংস্কৃতিতে *নাসি কুনিং*-এর ইতিবাচক প্রতীকী অর্থ রয়েছে। হলুদ রঙের ভাতকে স্বর্ণের স্তূপের মতো মনে করা হয়, তাই উৎসবের সময়, যেমন পার্টি, গৃহপ্রবেশ, অতিথি বরণ বা উদ্বোধনী অনুষ্ঠানে সৌভাগ্য, সমৃদ্ধি, সম্পদ এবং মর্যাদার প্রতীক হিসেবে এটি পরিবেশন করা হয়।

*নাসি কুনিং* ইন্দোনেশীয় সংস্কৃতিতে বেশ বিস্তৃতভাবে প্রচলিত। জাভা থেকে শুরু করে সুমাত্রা, বালি, কালিমানতান এবং সুলাওয়েসি পর্যন্ত এটি পাওয়া যায়। তবে এটি সবচেয়ে বেশি যুক্ত জাভানিজ সংস্কৃতির সাথে, এবং কিছুটা মিনাহাসা ঐতিহ্যের সাথে। জাভাতে *নাসি কুনিং* শঙ্কু আকৃতির *[[tumpeng|তুমপেং]]* হিসেবে পরিবেশিত হতে পারে এবং সাধারণত বিশেষ অনুষ্ঠানে খাওয়া হয়। প্রথা অনুযায়ী, তুমপেং-এর উপরের অংশটি উপস্থিত সবচেয়ে মুরুব্বি ব্যক্তিকে দেওয়া হয়। উত্তর সুলাওয়েসির মানাদো অঞ্চলের একটি জনপ্রিয় সংস্করণে পার্শ্ব-পদ হিসেবে *কাকাল্যাং* (স্কিপজ্যাক টুনা মাছ) ব্যবহার করা হয়।

ইন্দোনেশীয় ঐতিহ্যের পাশাপাশি মালয়েশিয়া, ব্রুনাই এবং সিঙ্গাপুরে বিশেষ করে মালয় জনগোষ্ঠীর মধ্যে *নাসি কুনিং*-এর ব্যাপক ধর্মীয় ও সাংস্কৃতিক গুরুত্ব রয়েছে। এই অঞ্চলে *পুলুত কুনিং* নামে একটি রূপ জনপ্রিয় যা আঠালো চাল দিয়ে তৈরি করা হয়। *পুলুত কুনিং* ঐতিহ্যগতভাবে ধর্মীয় সভা এবং উৎসবের অনুষ্ঠানে সমৃদ্ধি ও সৌভাগ্যের প্রতীক হিসেবে ব্যবহৃত হয়। মালয়েশিয়ার সাবাহ এবং তেরেঙ্গানু-তে এটি সকালের নাস্তা হিসেবেও খাওয়া হয়, তবে এই এলাকাগুলোতে সাধারণত আঠালো চাল ছাড়াই এটি তৈরি করা হয়।

মালয়েশিয়া এবং সিঙ্গাপুরের পেরানাকান বা প্রণালী চীনা সম্প্রদায়ের মধ্যে *নাসি কুনিং* সাধারণত 'নাসি কুনিট' নামে পরিচিত। এটিও আঠালো চাল দিয়ে তৈরি করা হয়। শিশুর বয়স এক মাস পূর্ণ হওয়া উপলক্ষে আয়োজিত 'পূর্ণিমা উৎসবে' এই খাবারটির বিশেষ সাংস্কৃতিক গুরুত্ব রয়েছে। নাসি কুনিট পেরানাকান সংস্কৃতির অংশ হলেও বর্তমানে এটি মালয়েশিয়ার সামগ্রিক চীনা বংশোদ্ভূত জনগণের কাছেও জনপ্রিয়।

## উপকরণ এবং পরিবেশন

রান্না এবং ভাপে সেদ্ধ করার সময় চালের সাথে হলুদ এবং নারকেলের দুধ যোগ করা হয়। কখনও কখনও চমৎকার সুবাস এবং স্বাদের জন্য এতে পান্ডান পাতা এবং লেমনগ্রাসও দেওয়া হয়। ফলে ভাতটি আকর্ষণীয় রঙের পাশাপাশি নরম ও সুস্বাদু হয়। সুগন্ধ বাড়াতে এতে দারুচিনি, এলাচ, লবঙ্গ এবং তেজপাতাও যোগ করা যেতে পারে।

*নাসি কুনিং* সাধারণত বিভিন্ন পদের সাথে পরিবেশন করা হয়। যেমন— কুচানো ওমলেট, *[[serundeng|সেরুনডেং]]* (মশলাদার কোরানো নারকেল), *[[urap|উরাপ]]* (কোরানো নারকেল দিয়ে মাখানো সবজি), ভাজা ছোট মাছ এবং চিনাবাদাম, *[[sambal|সাম্বাল]] গোরেং* (মশলাদার সসে রান্না করা টেম্পে ও আলু), জাভানিজ স্টাইলের *[[ayam goreng|ভাজা মুরগি]]*, চিলি সসে রান্না করা চিংড়ি বা আলুর চপ (*[[perkedel|পেরকেডেল]]*)। রাজকীয় পরিবেশনায় এতে গরুর ফুসফুস ভাজা, গরুর মাংস ভাজা (*[[empal|এম্পাল]]*) এবং সামুদ্রিক খাবারও থাকতে পারে। নাসি কুনিং-এর সাথে *চিংড়ির পাপড়* বা *[[emping|এম্পিং]]* এবং সুন্দর করে কাটা শসা ও টমেটো থাকা খুবই সাধারণ বিষয়।

## প্রকারভেদ
### ইন্দোনেশিয়া

ইন্দোনেশিয়া জুড়ে নাসি কুনিং-এর অনেক বৈচিত্র্য রয়েছে এবং প্রতিটি অঞ্চলে এর পার্শ্ব-পদগুলো ভিন্ন হয়।
* *নাসি কুনিং [[Ambon, Maluku|আম্বন]]* – ঝাল স্কিপজ্যাক টুনা, ঝাল সেদ্ধ ডিম এবং এক ধরনের নুডলসের সাথে পরিবেশিত হয় যাকে স্থানীয়ভাবে 'লাক্সা আম্বন' বলা হয়।
* *নাসি কুনিং [[Balinese cuisine|বালি]]* – মুরগির 'বেতুতু' এবং সাম্বাল সসের সাথে দেওয়া হয়।
* *নাসি কুনিং [[Banjarmasin|বানজার]]* – এতে পার্শ্ব-পদ হিসেবে সোল মাছ থাকে।
* *নাসি কুনিং [[Betawi cuisine|বেতাবি]]* – লোনা ডিম, ভাজা মুরগি, আলুর চপ, ভাজা পেঁয়াজ, পাপড়, শসা এবং সাম্বালের সাথে পরিবেশিত হয়।
* *নাসি কুনিং [[Gorontalo|গোরোন্তালো]]* – মুরগির স্টক বা সুরুয়ার সাথে দেওয়া হয়।
* *নাসি কুনিং [[Java|জাভা]]* – এতে টেম্পে, আলুর চপ, ওমলেট এবং ভাজা মুরগি থাকে।
* *নাসি কুনিং [[Makassar|মাকাসার]]* – এতে কুচানো চালকুমড়ার সুরুয়া থাকে।
* *নাসি কুনিং [[Manado|মানাদো]]* – টুনা মাছের কিমা এবং 'ওকা' পাতায় মোড়ানো থাকে।
* *নাসি কুনিং [[Sundanese cuisine|সুন্দা]]* – ভাজা মুরগি, ঝাল ডিম, কলিজা ভাজা, নুডলস এবং পাপড়ের সাথে দেওয়া হয়।

### মালয়েশিয়া
* *নাসি কুনিং [[Sabah|সাবাহ]]* – সাম্বাল মাছ এবং ভাজা নারকেল কোরা বা 'কেরিসিক' এর সাথে দেওয়া হয়।
* *নাসি কুনিং [[Terengganu|তেরেঙ্গানু]]* – টুনা মাছের তরকারির সাথে পরিবেশিত হয়।
* *নাসি কুনিট [[Peranakan Chinese|পেরানাকান]]* – কারি বা তরকারির সাথে পরিবেশিত হয়।

## গ্যালারি

File:Nasi Kuning Breakfast.jpg|ইন্দোনেশীয় সকালের নাস্তায় 'নাসি কুনিং'
File:Nasi Kuning Banjar 001.jpg|'নাসি কুনিং বানজার'
File:Nasi Kuning Dendeng Khas Banjarmasin.jpg|বানজারমাসিনের বিশেষ গরুর মাংসের সাথে 'নাসি কুনিং'
File:Nasi Kuning Daun Woka.jpg|ওকা পাতায় মোড়ানো মানাদো অঞ্চলের 'নাসি কুনিং'
File:Nasi kuning kotak box.jpg|জাভাতে প্রচলিত কাগজের বাক্সে 'নাসি কুনিং'
File:Nasi Kuning Tawau.jpg|সাবাহ-তে মাছ এবং কেরিসিকের সাথে পরিবেশিত 'নাসি কুনিং'


## আরও দেখুন

*ভাতের পদের তালিকা
*জাভা রাইস
*Nasi bogana
*Nasi campur
*নাসি গোরেং
*Nasi kucing
*নাসি লেমাক
*Nasi liwet
*Nasi pecel
*Nasi tim
*Nasi uduk
*Nasi ulam
*Sinigapuna

## তথ্যসূত্র

## বহিঃসংযোগ
* নাসি কুনিং
* নাসি কুনিং রেসিপি
* সাবাহ-র নাসি কুনিং